Predkladacia správa

Ministerstvo zdravotníctva SR predkladá na rokovanie vlády SR materiál „Medzinárodné zdravotné predpisy (2005), schválené Svetovou zdravotníckou organizáciou“ v súvislosti s International Health Regulations (2005) (ďalej len „MZP (2005)“), ktoré schválila Svetová zdravotnícka organizácia (ďalej len „SZO“) na 58. Svetovom zdravotníckom zhromaždení v Ženeve v máji 2005. MZP sú dokumentom a zároveň nástrojom, ktorý je od 15. júna 2007 záväzné pre všetky členské štáty SZO. 

MZP (2005) sú revíziou MZP, ktoré boli prijaté v roku 1969. Zámerom MZP prijatých v roku 1969 bolo zabezpečiť relevantné opatrenia zamedzujúce šíreniu prenosných chorôb s minimálnym dosahom na medzinárodnú dopravu. Doteraz platné MZP (1969) boli zamerané na monitorovanie a kontrolu 6 závažných prenosných ochorení: cholera, mor, žltá zimnica, variola, návratná horúčka a týfus. Dnes sa MZP (1969) uplatňujú len na choleru, mor a žltú zimnicu. Z dôvodu úzkeho rozsahu aplikovateľnosti a iných obmedzení 58. Svetové zdravotnícke zhromaždenie v máji 2005 prijalo Rezolúciou WHA 58.3 revidované MZP (2005), ktoré vstúpia do platnosti 15. júna 2007. 

Aktualizované MZP (2005) sú najdôležitejším právnym rámcom na prevenciu, ochranu a kontrolu medzinárodného šírenia prenosných chorôb. Cieľom MZP (2005) je predísť, ochraňovať, kontrolovať a zabezpečiť odozvu verejného zdravotníctva na medzinárodné šírenie chorôb, spôsobom, ktorý je úmerný obmedzeniu ohrozenia verejného zdravia a ktorý sa vyhýba zbytočnému zásahu do medzinárodnej dopravy a trhu.

Prijatím rezolúcie WHA 58.3 sa členské štáty SZO zaviazali do 15. júna 2007 zabezpečiť prijatie príslušných opatrení, aby garantovali úplnú a efektívnu implementáciu týchto predpisov. Uvedené zahŕňa vybudovanie, posilnenie a udržanie kapacít verejného zdravotníctva, mobilizovanie zdrojov nevyhnutných na tento zámer, prijatie nevyhnutných právnych a administratívnych opatrení a použitie rozhodovacieho nástroja pre zhodnotenie a oznámenie udalostí vyskytujúcich sa na danom území, ktoré môžu znamenať núdzový stav verejného zdravia medzinárodného záujmu. 

	     Na základe MZP (2005) každý zmluvný štát v nasledujúcich 2 rokoch po nadobudnutí platnosti týchto Predpisov pre daný zmluvný štát vyhodnotí schopnosť existujúcich národných štruktúr a zdrojov plniť minimálne požiadavky uvedené v prílohe k MZP. Podľa výsledku tohto hodnotenia vypracujú zmluvné štáty akčné plány na zabezpečenie existencie a fungovania týchto ústredných kapacít na celom území štátu. Každý zmluvný štát čo najskôr avšak najneskôr do 5 rokov po nadobudnutí platnosti týchto Predpisov pre daný zmluvný štát vybuduje, posilní a bude udržiavať kapacity pre zisťovanie, hodnotenie, oznamovanie a podávanie správ o udalostiach v súlade s týmito Predpismi, v súlade s Prílohou 1.
Implementácia MZP v podmienkach Slovenskej republiky si vyžiada nielen zabezpečenie vhodného legislatívneho prostredia, ale aj vybudovanie administratívnych kapacít, posilnenie kapacít letísk, prístavov, pozemných hraničných prechodov a posilnenie, vybudovanie systémov dohľadu pre prvotné detekovanie, zabezpečenie vyškolenia zdravotníckych, veterinárnych pracovníkov, colníkov, policajtov, členov sanitačných jednotiek, miestnej správy a taktiež zabezpečenie ochranných prostriedkov.

Postupná implementácia MZP je možná, pričom konečný termín je rok 2016.

Rezolúcia WHA č. 59.2, ktorá bola prijatá 26.mája 2006, vyzvala členské štáty, aby na báze dobrovoľnosti  a bezodkladne dodržiavali ustanovenia MZP, ktoré sú dôležité v čase vtáčej a ľudskej chrípky. 

Európska komisia dňa 26. septembra 2006 prijala Správu o revidovaných MZP(2005). V súčasnosti prebieha komunikácia medzi SZO a EÚ o úlohe EÚ a spolupráce členských štátov v procese implementácie MZP (2005).

Ministerstvo zdravotníctva SR predkladá na rokovanie vlády SR materiál za účelom zaviazať dotknuté rezorty v SR k spolupráci na vypracovaní „Plánu opatrení pre prípad vzniku udalostí, ktoré podliehajú Medzinárodným zdravotným predpisom (2005), schváleným Svetovou zdravotníckou organizáciou“, ktorý bude určovať presné kompetencie jednotlivých rezortov tak, aby spolupráca a koordinácia pri zabezpečovaní jednotlivých postupov eradikácie nákazy bola presne vymedzená a boli vykonané všetky opatrenia v intenciách MZP (2005). 

	Preklad MZP bol skonzultovaný s rezortmi: Ministerstvo dopravy, pôšt a telekomunikácií SR, Ministerstvo vnútra SR, Ministerstvo obrany SR, Ministerstvo pôdohospodárstva SR (Štátna veterinárna a potravinová správa SR), Ministerstvo hospodárstva SR, Ministerstvo financií (Colné riaditeľstvo SR). Oslovené bolo aj Ministerstvo životného prostredia SR, avšak rezort nenominoval zástupcu na pracovné stretnutie.

Ministerstvo zdravotníctva SR požaduje spoluprácu Ministerstva dopravy, pôšt a telekomunikácií SR, Ministerstva vnútra SR, Ministerstva obrany SR, Ministerstva pôdohospodárstva SR (Štátnej veterinárnej a potravinovej správy SR), Ministerstva hospodárstva SR, Ministerstva financií SR. Ďalšie organizácie a rezorty budú oslovené v prípade, že sa vyskytnú otázky súvisiace s ich činnosťou.

Predložený materiál obsahuje základný materiál, ktorý je prekladom International Health Regulations (2005) a prílohu, ktorú tvorí originálny dokument SZO.

Materiál „Medzinárodné zdravotné predpisy (2005), schválené Svetovou zdravotníckou organizáciou“ nezakladá nároky na verejné financie a nebude mať ekonomický dopad na obyvateľstvo, priamy vplyv na životné prostredie a podnikateľské prostredie a nebude mať vplyv na zamestnanosť.

	Činnosti spojené s implementáciou MZP (2005) v podmienkach SR budú zabezpečené v rámci schválených limitov rozpočtu verejnej správy na roky 2007 - 2009.

	Ministerstvo zdravotníctva SR v nadväznosti na tento materiál pripraví „Plán opatrení v prípade vzniku udalostí, podliehajúcich Medzinárodným zdravotným predpisom (2005), schváleným Svetovou zdravotníckou organizáciou“, ktorý bude akčným plánom vyplývajúcim z MZP (2005).